কেন রোহিতকে সরিয়ে শুভমনকে ক্যাপ্টেন করা হল? জবাব দিল BCCI

ওয়েব ডেস্ক: টেস্ট, টি-২০-র পর এবার ওডিআই ক্রিকেটেও শেষ হল অধিনায়ক রোহিত শর্মার (Rohit Sharma) যুগ। আসন্ন অস্ট্রেলিয়া সফরের জন্য ঘোষিত স্কোয়াডে (India ODI Squad) তাঁকে দলে রাখা হলেও অধিনায়ক হিসেবে ঘোষণা করা হল শুভমন গিলের (Shubman Gill) নাম। কিন্তু কেন আচমকা রোহিতকে ক্যাপ্টেন্সি থেকে সরিয়ে দেওয়া হল কেন? শুভমনের উত্থানই কি রোহিত এবং ওডিআই ক্যাপ্টেন্সির মাঝে কাঁটা হয়ে দাঁড়াল? চলুন বিষয়টা একটু বিস্তারে জেনে নেওয়া যাক।

ভারতীয় ক্রিকেট বোর্ডের (BCCI) তরফ থেকে ওডিআই দলের অধিনায়ক বদলের কারণ সম্পর্কে জানানো হয়েছে, সময় এবং প্রেক্ষাপট—দুই’ই গিলের পক্ষে কাজ করেছে। তাঁর নেতৃত্বে ভারত সদ্য ওয়েস্ট ইন্ডিজের বিরুদ্ধে প্রথম টেস্টে বড় ব্যবধানে জয় পেয়েছে। তার আগেও ইংল্যান্ডের বিরুদ্ধে টেস্ট সিরিজে গিলের নেতৃত্বে দলের লড়াইয়ের মানসিকতা মুগ্ধ করেছে ক্রিকেটপ্রেমীদের।

আরও পড়ুন: জয়ের নিরিখে নম্বর ওয়ান! ODI অধিনায়ক হিসেবে কতটা সফল রোহিত?

অস্ট্রেলিয়া সফরের জন্য ভারতের স্কোয়াড ঘোষণার পর বিসিসিআই-এর প্রধান নির্বাচক অজিত আগরকর (Ajit Agarkar) একটি সাংবাদিক বৈঠকে বলেন, “তিন ফরম্যাটে তিনজন আলাদা অধিনায়ক রাখা প্রায় অসম্ভব। নতুন ভূমিকায় নিজেকে মানিয়ে নিতে এখন শুভমনকে সময় দেওয়া হচ্ছে।” তিনি আরও জানান, রোহিত শর্মা বর্তমানে শুধুমাত্র ওডিআই ফরম্যাটে খেলছেন। তাই দীর্ঘমেয়াদে দলকে নেতৃত্ব দেওয়ার জন্য একজন স্থায়ী সমাধান খোঁজাই ছিল প্রয়োজনীয়। সেক্ষেত্রে গিলই সবচেয়ে উপযুক্ত প্রার্থী হিসেবে উঠে এসেছেন।

সূত্রের খবর, নির্বাচকরা এখন থেকেই ২০২৭ সালের একদিনের বিশ্বকাপকে সামনে রেখে দল সাজাতে চাইছেন। সেই কারণেই গিলকে এখন থেকেই নেতৃত্বে আনা হচ্ছে, যাতে আগামী প্রজন্মের দলকে তিনি গড়ে তুলতে পারেন। যদিও বোর্ড সূত্রে জানানো হয়েছে, রোহিত শর্মা ও বিরাট কোহলিকে দল থেকে বাদ দেওয়া নিয়ে আপাতত কোনও প্রশ্ন নেই। তবে আগামীতে তাঁদের পারফরম্যান্স ও দলের প্রয়োজনের দিকে তাকিয়ে বাদবাকি সিদ্ধান্ত নেওয়া হবে।